Oficiālais Vēstnesis L 105 , 03/05/2000 Lpp. 0015 - 0017



Komisijas Regula (EK) Nr. 908/2000 (2000. gada 2. maijs), kas nosaka sīki izstrādātus noteikumus tā atbalsta aprēķināšanai, kuru dalībvalstis piešķir ražotāju organizācijām zivsaimniecības un akvakultūras nozarē EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 17. decembra Regulu (EK) Nr. 2792/1999, kas nosaka sīki izstrādātus noteikumus un režīmu attiecībā uz Kopienas struktūrpalīdzību zivsaimniecības nozarē [1], un jo īpaši tās 15. panta 4. punktu, tā kā: (1) Regulas (EK) Nr. 2792/1999 15. panta 1. punktā ir izklāstīti vispārēji nosacījumi, kā piešķir un finansē dalībvalstu atbalstu ražotāju organizācijām, kas atzītas saskaņā ar 4. pantu, un vajadzības gadījumā īpaši atzītas saskaņā ar Padomes 1992. gada 17. decembra Regulas (EEK) Nr. 3759/92 par zvejniecības un akvakultūras produktu tirgus kopējo organizāciju [2], kurā jaunākie grozījumi izdarīti ar Komisijas Regulu (EK) Nr. 3318/94 [3], 7.a pantu. (2) Lai nodrošinātu to, ka šo atbalstu piešķir un finansē atbilstīgi vienādiem nosacījumiem, būtu jāpieņem sīki izstrādātas normas ražotāju organizāciju pārdoto produktu vērtības un šādu organizāciju administratīvo izdevumu aprēķināšanai, un šie aprēķini jāveic uz apliecinošu grāmatvedības dokumentu pamata. Ņemot vērā šādu dokumentu iegūšanas grūtības, atsevišķos gadījumos kā alternatīvai tomēr jābūt pieejamai vienotas likmes metodei. (3) Atbalstam, uz kuru var pretendēt ražotāju organizāciju asociācija, būtu jānosaka maksimālais kopapjoms, ņemot vērā, ka katra organizācija var pretendēt uz dibināšanas un darbības atbalstu. (4) Būtu jānosaka sīki izstrādātas normas ražotāju organizāciju izdevumiem sakarā ar kvalitātes uzlabošanas plāna īstenošanu. (5) Būtu jānosaka sīki izstrādātas normas, kas reglamentē Kopienas ieguldījumu, atlīdzinot līdz 2000. gada 1. janvārim piešķirto dalībvalstu atbalstu, kuru pirms tam Komisijas lēmums neparedz. (6) Šajā regulā paredzētie pasākumi ir saskaņā ar Zivsaimniecības un akvakultūras vadības komitejas atzinumu, IR PIEŅĒMUSI ŠO REGULU. 1. pants Šī regula nosaka sīki izstrādātus noteikumus atbalsta sniegšanai ražotāju organizācijām zivsaimniecībā un akvakultūrā saskaņā ar Regulas (EK) Nr. 2792/1999 15. panta 1. punkta a) un b) apakšpunktu. 2. pants 1. Dalībnieki, kuru produkcijai var piemērot Regulas (EK) Nr. 2792/1999 15. panta 1. punkta a) apakšpunktu, ir: a) ražotāji, kas bija organizācijas dalībnieki tās atzīšanas brīdī un ir palikuši dalībnieki visu gadu, uz kuru attiecas atbalsta pieteikums; b) ražotāji, kas iestājās organizācijā pēc tās atzīšanas un ir bijuši tās dalībnieki pēdējos deviņus mēnešus gadā, uz kuru attiecas atbalsta pieteikums. 2. Ražotāju organizāciju asociācijai drīkst piešķirt atbalstu, kas paredzēts Regulas (EK) Nr. 2792/1999 15. panta 1. punkta a) apakšpunktā, maksimāli EUR 180000 apjomā. 3. pants 1. Lai aprēķinātu Regulas (EK) Nr. 2792/1999 15. panta 1. punkta a) apakšpunkta i) daļā paredzēto atbalstu, katru gadu ražotāju organizācijas pārdoto produktu vērtību nosaka pēc vienotas likmes, katram organizācijas produktam reizinot: a) vidēji svērto produkciju, kas izteikta tīrsvara 100 kg, ko dalībnieki pārdevuši trīs iepriekšējos kalendāra gados pirms tā, uz kuru attiecas atbalsta pieteikums; ar b) vidēji svērto ražotāja cenu, ko šie ražotāji ieguvuši tajā pašā laikā, kas aprēķināta uz tīrsvara 100 kg. 2. Lai aprēķinātu 1. punkta a) apakšpunktā minēto vidējo produkciju, dalībnieku pārdoto produkciju katrā no tur minētajiem trim gadiem nosaka: a) pamatojoties uz pieejamiem papildu komerciāliem un grāmatvedības dokumentiem; vai, ja tādu nav, b) izmantojot dalībvalstu kompetento iestāžu novērtētas vienotās likmes, pamatojoties uz parametriem, kas attiecīgajiem produkcijas veidiem noteikti iepriekš. 3. Lai aprēķinātu 1. punkta b) apakšpunktā minēto vidējo cenu, dalībvalsts kompetentais dienests nosaka ražotāju iegūto vidējo cenu katrā no iepriekš minētajiem trim gadiem: a) pamatojoties uz pieejamiem papildu komerciāliem un grāmatvedības dokumentiem; vai, ja tādu nav, b) aprēķinot katra produkta gada vidējo cenu attiecīgās ražotāju organizācijas darbības apgabala galvenajā tirdzniecības vietā. 4. pants 1. Administratīvie izdevumi Regulas (EK) Nr. 2792/1999 15. panta 1. punkta a) apakšpunkta ii) daļas nozīmē ir pašas ražotāju organizācijas izveidošanas un darbības faktiskie izdevumi šādās pozīcijās: a) izdevumi, kas saistīti ar organizācijas izveides sagatavošanas darbiem un tās dibināšanas dokumenta un statūtu sastādīšanu vai grozīšanu; b) izdevumi, lai kontrolētu atbilstību Regulas (EEK) Nr. 3759/92 4. panta 1. punkta noteikumiem; c) izdevumi personālam (algas un samaksas, izdevumi profesionālajām mācībām, sociālās nodrošināšanas maksājumi un komandējumu izdevumi) un maksa par tehniskiem pakalpojumiem un konsultācijām; d) izdevumi par saraksti un telekomunikācijām; e) izdevumi par biroja aprīkojumu un amortizāciju vai izdevumi par šāda aprīkojuma iznomāšanu; f) izdevumi par transporta līdzekļiem, kas pieejami organizācijas darbiniekiem; g) īre vai faktiski maksātie procenti pirkšanas gadījumā, kā arī citi maksājumi un izdevumi par telpām, kuras izmanto ražotāju organizācijas administratīvā darbībā; h) izdevumi par darbinieku transporta līdzekļu un administratīvo ēku un to satura apdrošināšanu. 2. Ražotāju organizācijai ir izvēles tiesības šos izdevumus sadalīt pa gadiem, kuros atbalsts ir piešķirts. 3. Apjoms 1. punktā norādītiem administratīviem izdevumiem jānosaka, pamatojoties uz papildu komerciāliem un grāmatvedības dokumentiem. 5. pants 1. Izdevumi, kas minēti Regulas (EK) Nr. 2792/1999 15. panta 1. punkta b) apakšpunktā, ir maksājumi, kurus faktiski maksā ražotāju organizācija par saskaņā ar Regulas (EEK) Nr. 3759/92 7.a pantu apstiprinātā kvalitātes uzlabošanas plāna sastādīšanu un īstenošanu, šādās pozīcijās: a) izdevumi, kas saistīti ar provizoriskiem pētījumiem plāna sastādīšanai vai grozīšanai; b) izdevumi, kas minēti šīs regulas 4. panta 1. punkta c), d) un e) apakšpunktā; c) izdevumi par pasākumiem dalībnieku informēšanai par tehniskiem līdzekļiem un prasmi kvalitātes uzlabošanai; d) izdevumi par sistēmas izveidošanu un ieviešanu, lai kontrolētu organizācijas pieņemto pasākumu atbilstību kvalitātes uzlabošanas plānam. 2. Ražotāju organizācijai ir izvēles tiesības šos izdevumus sadalīt pa gadiem, kuros atbalsts ir piešķirts. 3. Apjomu 1. punktā norādītiem administratīviem izdevumiem jānosaka, pamatojoties uz papildu komerciāliem un grāmatvedības dokumentiem, kas skaidri parāda, ka izdevumi saistīti ar plāna īstenošanu. 6. pants No 2000. gada 1. janvāra atceļ: - Regulas (EEK) Nr. 1452/83 [4], (EEK) Nr. 671/84 [5] un (EK) Nr. 2374/96 [6], - Regulas (EK) Nr. 2636/95 [7] 1. panta otro ievilkumu, kā arī 6. un 7. pantu. Tomēr atceltos noteikumus turpina piemērot atbalstam, ko dalībvalstis izlēmušas piešķirt līdz 2000. gada 1. janvārim, pamatojoties uz Regulas (EEK) Nr. 3759/92 7. un 7.b pantu. Ja šā panta otrajā daļā minētā atbalsta gadījumā Komisijas lēmums līdz 2000. gada 1. janvārim neparedz pieteikumu Kopienas ieguldījuma izmaksai, attiecīgai dalībvalstij atlīdzību sniedz sakarā ar struktūrfondu programmu laikā no 2000. līdz 2006. gadam. 7. pants Šī regula stājas spēkā tās publicēšanas dienā Eiropas Kopienu Oficiālajā Vēstnesī. To piemēro no 2000. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, 2000. gada 2. maijā. Komisijas vārdā — Komisijas loceklis Franz Fischler [1] OV L 337, 30.12.1999., 10. lpp. [2] OV L 388, 31.12.1992., 1. lpp. [3] OV L 350, 31.12.1994., 15. lpp. [4] OV L 149, 7.6.1983., 5. lpp. [5] OV L 73, 16.3.1984., 28. lpp. [6] OV L 325, 14.12.1996., 1. lpp. [7] OV L 271, 14.11.1995., 8. lpp. --------------------------------------------------